བྱ་ཕོས་བྱ་སྐད་བརྒྱབ་བྱུང༌།།ཤར་ནས་སྐྱ་མདའ་ཤར་བྱུང༌།།སྐྱ་རེངས་རྟ་ཕོས་དྲངས་པའི།།ཉི་མའི་ཤིང་རྟ་སླེབས་བྱུང༌།།ཞིང་ཁ་སྔོ་ཞིང་ལྗང་པ།།པད་ཁ་མིག་ལ་མཛེས་པ།།གང་བུ་དཔྱང་ཐག་འཁྲུལ་འཁྲུལ།།རྒྱལ་རྩེའི་དཔལ་ཡོན་ལགས་སོ།།ཕྱུགས་ཟོག་རི་ལ་གྲམ་སོང༌།།བྱིའུ་ཆུང་གསུང་སྐད་སྙན་བྱུང༌།།བུ་མོས་ཞོགས་ཆུ་ལེན་པ།།རྒྱལ་རྩེའི་དཔལ་ཡོན་ལགས་སོ།།འགྲུལ་པའི་རྟ་བོང་མགྱོགས་པ།།གནས་མོའི་སེམས་པ་བཟང་བ།།དགོན་པའི་བྱིན་རླབས་ཆེ་བ།།རྒྱལ་རྩེའི་དཔལ་ཡོན་ལགས་སོ།།ཞོགས་ཚོགས་དབྱངས་རྟ་སྙན་པ།།ཞོགས་ཇའི་བྲོ་བ་ཞིམ་པ།།ཞོགས་ཉལ་བྱེད་པའི་བྱིས་པ།།རྒྱལ་རྩེའི་དཔལ་ཡོན་ལགས་སོ།།དཔལ་ལྡན་རྒྱལ་རྩེའི་རྫོང་དུ།།དུ་མའི་དཔོན་ཆེན་དགྲ་འདུལ།།འདུལ་ཐབས་བཅོ་བརྒྱད་སྒོམ་རུང༌།།རུང་མིན་ཆགས་སེམས་མ་དུལ།།གཡོག་རྒོད་དར་རྒྱས་བསྐོངས་ནས།།དངུལ་སྲང་བཅུ་ཞིག་གནང་ནས།།ངན་ཇུས་བཙན་པོ་བསླབས་ནས།།བུ་ཁྲིད་ཕྱོགས་སུ་མངགས་སོ།།